Steeds geen teken van vermiste bewaarderChecker Mashego (Foto: Facebook) ŉ Wildbewaarder wat presies twee weke gelede in die Krugerwildtuin vermis geraak het terwyl hy met ŉ roetinepatrollie besig was, is steeds soek. Die wildbewaarder, Checker Mashego, het op 17 November in die omgewing van die Nsikazi-rivier in die Stolsnek-omgewing in die suide van die wildtuin vermis geraak. Isaac Phaahla, woordvoerder van SANParke, sê daar is nog geen nuwe inligting oor sy verdwyning nie. Mashego is by die Skukuza-polisiestasie as vermis aangemeld. “ŉ Taakspan wat uit lede van die polisie en SANParke bestaan, is besig om sy verdwyning te ondersoek,” sê Phaahla. “Ons hou sy familie deurentyd op hoogte van hoe die ondersoek vorder.” Mashego se kollega het hom daardie dag as vermis aangemeld toe hy nie by die punt waar hulle ná die patrollie bymekaar sou kom, opgedaag het nie. Daar is deurnag na hom gesoek, maar sonder enige sukses. Die wildtuin se helikopters, honde-eenheid en nog bewaarders help ook met die soektog. Mashego was in sy uniform toe hy vermis geraak het. Hy het ook ŉ vuurwapen, selfoon en radio by hom gehad. Enigiemand met meer inligting wat tot die opsporing van die bewaarder kan lei, kan die Skukuza-polisiestasie of SANParke se noodnommer by 013 735 0197/076 801 9679 skakel.